೧೮೪೭ರ ಮಾರ್ಚ್‌ ೩ರಂದು ಎಡಿನ್‌ಬರ್ಗ್‌ನಲ್ಲಿ ಅಲೆಕ್ಸಾಂಡರ್ ಬೆಲ್‌‌ ಹುಟ್ಟಿದ. ೧೬ ಸೌತ್‌ ಚಾರ್ಲೋಟ್‌ ಸ್ಟ್ರೀಟ್‌ ಎಂಬಲ್ಲಿ ಅವನ ಕುಟುಂಬದ ಮನೆಯಿತ್ತು. ಈಗ ಅದರ ಸಮೀಪದಲ್ಲಿ ಸ್ಮರಣಾರ್ಥವಾಗಿರುವ ಒಂದು ಗುರುತಿನ ತಾಣವಿದ್ದು, ಅಲೆಕ್ಸಾಂಡರ್ ಗ್ರಹಾಂ ಬೆಲ್‌ನ ಜನ್ಮಸ್ಥಳ ಎಂಬುದಾಗಿ ಅದಕ್ಕೊಂದು ಗುರುತು ಸಿಕ್ಕಿದೆ. ಅವನಿಗೆ ಇಬ್ಬರು ಸೋದರರಿದ್ದರು. ಮೆಲ್‌ವಿಲ್ಲೆ ಜೇಮ್ಸ್‌ ಬೆಲ್‌ (೧೮೪೫–೧೮೭೦) ಮತ್ತು ಎಡ್ವರ್ಡ್‌ ಚಾರ್ಲ್ಸ್‌‌ ಬೆಲ್‌ (೧೮೪೮–೧೮೬೭) ಎಂಬುದು ಅವರ ಹೆಸರಾಗಿತ್ತು. ಅವನ ಈ ಇಬ್ಬರು ಸೋದರರೂ ಕ್ಷಯರೋಗದಿಂದ ಮರಣ ಹೊಂದಿದರು. ಅವನ ತಂದೆಯ ಹೆಸರು ಪ್ರೊಫೆಸರ್‌ ಅಲೆಕ್ಸಾಂಡರ್ ಮೆಲ್‌ವಿಲ್ಲೆ ಬೆಲ್‌, ಹಾಗೂ ತಾಯಿಯ ಹೆಸರು ಎಲಿಜಾ ಗ್ರೇಸ್‌ (ವಿವಾಹಪೂರ್ವ, ಕನ್ಯಾನಾಮ: ಸಿಮಂಡ್ಸ್‌). "ಅಲೆಕ್ಸಾಂಡರ್‌" ಎಂಬುದು ಅವನ ಜನ್ಮನಾಮವಾಗಿತ್ತಾದರೂ, ತಾನು ಹತ್ತು ವರ್ಷ ವಯಸ್ಸಿನವನಾಗಿರುವಾಗ ತನ್ನ ತಂದೆಗೆ ಮನವಿಯೊಂದನ್ನು ಸಲ್ಲಿಸಿದ ಆತ, ತನ್ನ ಇಬ್ಬರು ಸೋದರರಂತೆಯೇ ತಾನೂ ಒಂದು ಮಧ್ಯನಾಮವನ್ನು ಹೊಂದಲು ಬಯಸಿರುವುದಾಗಿ ತಿಳಿಸಿದ. ಅವನ ೧೧ನೇ ಹುಟ್ಟುಹಬ್ಬದ ಸಂದರ್ಭದಲ್ಲಿ ಅವನ ಮನವಿಗೆ ಮೌನವಾಗಿ ಸಮ್ಮತಿಸಿದ ಅವನ ತಂದೆಯು
"ಗ್ರಹಾಂ" ಎಂಬ ಮಧ್ಯನಾಮವನ್ನು ಅಳವಡಿಸಿಕೊಳ್ಳಲು ಅವನಿಗೆ ಅನುವುಮಾಡಿಕೊಟ್ಟ. ಅಲೆಕ್ಸಾಂಡರ್ ಗ್ರಹಾಂ ಎಂಬ ಕೆನಡಾದ ವ್ಯಕ್ತಿಗೆ ಮೆಚ್ಚುಗೆಯನ್ನು ಸೂಚಿಸುವ ಸಲುವಾಗಿ ಈ ಹೆಸರಿನ ಆಯ್ಕೆ ನಡೆಯಿತು. ಕೆನಡಾದ ಈ ವ್ಯಕ್ತಿ ಬೆಲ್‌ನ ತಂದೆಯಿಂದ ಉಪಚರಿಸಲ್ಪಟ್ಟವನಾಗಿದ್ದು, ಹಣತೆತ್ತು ಓರ್ವರ ಮನೆಯಲ್ಲಿ ಊಟಮಾಡಿಕೊಂಡು (ಬೋರ್ಡರ್‌) ಇರುವವನಾಗಿದ್ದ ಮತ್ತು ಆತ ಅವರ ಕುಟುಂಬದ ಓರ್ವ ಸ್ನೇಹಿತನಾಗಿದ್ದ. ಸನಿಹದ ಸಂಬಂಧಿಕರು ಹಾಗೂ ಸ್ನೇಹಿತರಿಗೆ ಅವನು "ಅಲೆಕ್‌" ಆಗಿಯೇ ಉಳಿದ. ನಂತರದ ದಿನಗಳಲ್ಲಿ ಅವನ ತಂದೆ ಅವನನ್ನು ಹೀಗೆಯೇ ಕರೆಯುವುದನ್ನು ಮುಂದುವರಿಸಿದ.
ಕುಟುಂಬದ ದುರಂತ
ಆರಂಭಿಕ ವರ್ಷಗಳು
ಸುಜನನಶಾಸ್ತ್ರ
ಶಿಕ್ಷಣ